Diari Oficial de la Generalitat Valenciana


Sumari del DOGV 6088, del 27-08-2009 (2009/9590)

RESOLUCIÓ de 26 d'agost de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni específic pel qual s'establix la col·laboració entre el Ministeri de Ciència i Innovació i la Conselleria d'Educació de la Generalitat de la Comunitat Valenciana per al desenrotllament del protocol general relatiu al Programa d'Incentivació de la Incorporació i Intensificació de l'Activitat Investigadora (Programa I3) per a l'any 2008.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6088

Data del DOGV
:   27-08-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9590


Data del document
:   26-08-2009

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Educació
    * cooperació administrativa
    * investigació científica
    * administració central

RESOLUCIÓ de 26 d'agost de 2009, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni específic pel qual s'establix la col·laboració entre el Ministeri de Ciència i Innovació i la Conselleria d'Educació de la Generalitat de la Comunitat Valenciana per al desenrotllament del protocol general relatiu al Programa d'Incentivació de la Incorporació i Intensificació de l'Activitat Investigadora (Programa I3) per a l'any 2008. [2009/9590]  
El Ministeri de Ciencia i Innovació i la Conselleria d'Educació de la Generalitat de la Comunitat Valenciana han subscrit, després de la tramitació prèvia reglamentària, el 20 d'abril de 2009, el conveni específic pel qual s'establix la col·laboració per al desenrotllament del Protocol General relatiu al Programa d'Incentivació de la Incorporació i Intensificació de l'Activitat Investigadora (Programa I3) per a l'any 2008.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1585/2009, i que figura com a annex d'esta resolució.  
València, 26 d'agost de 2009.- El director general de Relacions amb les Corts i Secretariat del Consell: Ángel Mompó Romero.  
Conveni específic pel qual s'establix la col·laboració entre el Ministeri de Ciència i Innovació i la Conselleria d'Educació de la Generalitat de la Comunitat Valenciana per al desenrotllament de protocol general relatiu al Programa d'Incentivació de la Incorporació i Intensificació de l'Activitat Investigadora (Programa I3) per a l'any 2008  
Madrid, 20 d'abril de 2009   
Intervenen  
D'una banda, Cristina Garmendia Mendizábal, ministra de Ciència i Innovació, nomenada per al dit càrrec pel Reial Decret 436/2008, de 12 d'abril, que actua en l'exercici de les competències que té atribuïdes per l'article 12.2g) de la Llei 6/1997, de 14 d'abril, d'Organització i Funcionament de l'Administració General de l'Estat, i per la disposició addicional tretze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
D'una altra, Alejandro Font de Mora Turón, conseller d'Educació, nomenat per al dit càrrec per Decret 8/2007, de 28 de juny, del president de la Generalitat, pel qual es nomenen vicepresidents, consellers, secretari i portaveu del Consell (DOCV núm. 5545 de 29.06.2007), que actua en l'exercici de les competències que té atribuïdes pel Decret 92/2007, de 6 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat (DOCV núm. 5551 de 09.07.2007) i en virtut de l'acord del Consell de data 19 de desembre de 2008.  
Les parts reconeixen recíprocament la capacitat per a la firma d'este conveni i, per este motiu,  
Exposen  
Que l'Orde CIN/1579/2008, de 26 de maig, considera vigent l'Orde d'ECI/1520/2005, reguladora del Programa d'Incentivació de la Incorporació i Intensificació de l'Activitat Investigadora (Programa I3), havent d'adaptar-se el seu fins a les prioritats i objectius del nou Pla Nacional 2008-2011.  
Que l'orde ECI/1520/2005 determina en el seu apartat octau que el programa es desenrotllarà per mitjà de la formalització de protocols generals de col·laboració plurianuals, que es concretaran per mitjà de convenis específics anuals.  
Que la ministra de Ciència i Innovació i el conseller d'Educació de la Generalitat de la Comunitat Valenciana van formalitzar, amb data de 10 de desembre de 2008, el Protocol General de Col·laboració en el Programa I3, en l'execució del Pla Nacional d'I+D+I 2008-2011.  
Que correspon a l'Estat el «foment i coordinació general d'investigació científica i tècnica», d'acord amb l'article 149.1.15é de la Constitució Espanyola, que s'instrumenta per mitjà del Pla Nacional I+D+I 2008-2011, aprovat per Acord del Consell de Ministres en la seua reunió de 14 de setembre de 2007.  
Que correspon a la Comunitat Valenciana promoure la investigació en virtut de les competències que en la dita matèria li conferix l'article 49.7 de l'Estatut d'Autonomia de la Comunitat Valenciana aprovat per Llei Orgànica 5/1982 d'1 de juliol.  
Que per a l'efecte de desenrotllar el dit protocol general de col·laboració es formalitzarà en el present conveni específic per a les actuacions de l'any 2008.  
I que, per consegüent, les parts més avall firmants acorden les següents  
Clàusules  
Primera. Objecte del Conveni Específic  
L'objecte del present conveni específic és el desenrotllament del Protocol General de Col·laboració relatiu al Programa d'Incentivació d'Incorporació i Intensificació de l'Activitat Investigadora (Programa I3), a la Comunitat Valenciana, per a les actuacions de l'any 2008.  
Segona. Àmbits d'investigació preferents  
Els àmbits d'investigació que es consideraran preferents per a l'any 2008 són els corresponents a totes les àrees científiques i tecnològiques, en especial els referents a la investigació bàsica o fonamental, sota criteris de qualitat i excel·lència.  
Tercer. Línia incorporació estable  
1. Els llocs de treball permanents de funcionaris i/o contractats laborals, que podran ser inclosos en el Programa per a l'any 2008, hauran d'haver sigut ocupats durant el dit any, d'acord amb el que establix l'Orde de Bases ECI/1520/2005, de 26 de maig, desplegada en la resolució de 20 de juliol de 2005, de la Secretaria d'Estat d'Universitats i Investigació, per la qual s'establixen els criteris d'avaluació en el programa I3, així com les normes estatutàries i del règim jurídic propi aplicables a les universitats i la resta de centres d'I+D. Als efectes d'este conveni, s'entendrà per lloc de treball ocupat l'any 2008 aquell lloc que es cobrisca per mitjà de contracte o nomenament i incorporació efectiva, entre l'1 de gener i el 31 de desembre de 2008.   
2. El Ministeri de Ciència i Innovació transferirà a la Comunitat Valenciana la quantia màxima de 910.000 euros, al efectes d'incentivar la captació i incorporació estable de professors investigadors espanyols i estrangers, amb una trajectòria investigadora destacada.  
Esta quantia correspon al finançament de 7 llocs de treball de primer nivell per la quantia equivalent d'un/d'una professor/a titular de la Universitat.   
Als efectes de l'avaluació de la trajectòria investigadora en la línia d'incorporació estable del programa i de la concessió o denegació de les corresponents ajudes a les entitats beneficiàries, s'aplicaran els criteris establits pel Ministeri de Ciència i Innovació, d'acord amb l'Orde ECI/1520/2005, de 26 de maig, desenrotllada en la resolució de 20 de juliol de 2005, de la Secretaria d'Estat d'Universitats i Investigació del Ministeri d'Educació i Ciència, així com pel Protocol General de col·laboració de 2008-2011.   
A criteri de la Comissió d'Avaluació i seguiment, el requisit que s'establix en l'apartat quint 1. b) de l'Orde ECI/1520/2005, de 26 de maig, es considerarà que es complixen, si durant la vigència del Conveni es complix el dit requisit de període mínim.   
Quarta. Gestió de les ajudes  
La gestió de les ajudes del programa serà realitzada per la Comunitat Valenciana segons el règim jurídic previst en l'Orde ECI/1520/2005, de 26 de maig, i d'acord amb l'article 86 de la Llei 47/2003, de 26 de novembre, General Pressupostària.  
La Comunitat Valenciana es compromet a fer públic el finançament per part del Ministeri de Ciència i Innovació de les ajudes que es concedisquen en relació amb les actuacions previstes en este conveni.  
Quinta. Transferència pressupostària  
El Ministeri de Ciència i Innovació, a càrrec de l'aplicació pressupostària 67.11.482C.019, transferirà a la Comunitat Valenciana la quantitat màxima de 910.000 euros, corresponents al Programa I3 - 2008 objecte del present conveni, a càrrec dels següents exercicis pressupostaris i d'acord amb la següent distribució:  
Any 2009: 450.000 euros que s'abonaran a l'inici de l'exercici pressupostari.  
Any 2010: 460.000 euros, que s'abonaran després de la recepció de conformitat de les justificacions remeses per la Comunitat Autònoma.  
Sexta. Justificació i reintegrament de romanents  
1. La Comunitat Valenciana presentarà al Ministeri de Ciència i Innovació, abans del 31 de març de l'exercici pressupostari següent al de la transferència rebuda, una certificació que la transferència ha sigut integrada en el seu propi pressupost i destinada al finançament dels objectius del Programa detallats en el present conveni específic, així com totes les justificacions que li siguen requerides, d'acord amb el que establix la normativa vigent i en el Protocol General de Col·laboració.  
2. La Comunitat Valenciana es compromet a reintegrar al Ministeri de Ciència i Innovació l'import del romanent no utilitzat o que no haja sigut destinat a la finalitat d'este conveni, abans del 31 de març de 2011.  
3. La Comunitat Valenciana haurà de sotmetre's a les actuacions de comprovació i de control financer del Ministeri de Ciència i Innovació, a les de la Intervenció General de l'administració de l'Estat, i a les previstes en la legislació aplicable del Tribunal de Comptes, als quals facilitarà tota la informació que siga requerida a este efecte, per a la qual cosa haurà de conservar les justificacions de l'aplicació dels fons concedits durant l'execució d'este conveni i un termini de quatre anys a comptar de la finalització d'este.  
Sèptima. Vigència del conveni específic  
1. El present conveni específic entrarà en vigor en la data de la seua firma i estarà vigent per a les actuacions de l'any 2008 i compromisos adquirits amb caràcter anual per a l'any 2009 i 2010, fins que es realitzen les justificacions i reintegraments establits en la clàusula anterior.  
2. No obstant el que s'establix en l'apartat anterior, este conveni podrà resoldre's per acord mutu i voluntari d'ambdós parts o per denúncia d'este per incompliment d'alguna de les parts, a la qual es comunicarà fefaentment, amb audiència prèvia d'esta i amb, almenys, dos mesos d'antelació. En tot cas, hauran de complir-se els compromisos assumits amb les universitats i altres centres d'I+D.  
Octava. Naturalesa del conveni  
El present conveni té la naturalesa del que es preveu en l'article 4.1c) de la Llei 30/2007, de 30 d'octubre, de Contractes del Sector Públic, i es realitza a l'empara del que establix l'article 6.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
Novena. Resolució de controvèrsies  
1. El present conveni es regix quant a la seua interpretació i desenrotllament per l'ordenament jurídic administratiu, amb expressa submissió de les parts a la jurisdicció contenciosa administrativa, en els termes que s'establixen en l'article 8.3 de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu comú. En tot cas, s'aplicaran els principis de la vigent Llei de Contractes del Sector Públic per a resoldre els dubtes que puguen suscitar-se.  
2. La resolució de les controvèrsies i conflictes que es puguen plantejar sobre la interpretació i execució del present conveni hauran de resoldre's de mutu acord de les parts, en el si de la Comissió de Seguiment i Avaluació del Programa. Si no es pot aconseguir el dit acord, les possibles controvèrsies hauran de ser resoltes tal com es disposa en l'article 44 de la Llei 29/1998, del 13 de juliol, reguladora de la jurisdicció contenciosa administrativa.  
I, per això que s'ha exposat, les parts decidixen subscriure, en triple exemplar i a un sol efecte, el present conveni específic, en el lloc i la data més amunt indicats.  
La ministra de Ciència i Innovació: Cristina Garmendia Mendizábal.  
El conseller d'Educació: Alejandro Font de Mora Turón.